
Text rozhodnutia
Súd: Krajský súd Košice Spisová značka: 8Sd/63/2015 Identifikačné číslo súdneho spisu: 7015201256 Dátum vydania rozhodnutia: 19. 01. 2016 Meno a priezvisko sudcu, VSÚ: JUDr. Marek Kotora ECLI: ECLI:SK:KSKE:2016:7015201256.1 ROZSUDOK V MENE SLOVENSKEJ REPUBLIKY Krajský súd v Košiciach, samosudcom JUDr. Marekom Kotorom, v právnej veci navrhovateľa: G. V., nar. XX.XX.XXXX, bytom O. U. Č.. XX, XXX XX W., proti odporkyni: Sociálna poisťovňa, ústredie, Ul. 29. augusta č. 8, 813 63 Bratislava, v konaní o invalidnom dôchodku, takto r o z h o d o l : I./ P o t v r d z u j e rozhodnutie odporkyne č. XXX XXX XXXX X zo dňa 12.06.2015. II./ Účastníkom konania náhradu trov konania n e p r i z n á v a. o d ô v o d n e n i e : Navrhovateľ sa návrhom zo dňa 21.07.2015 (č.l. 1 spisu), domáhal preskúmania rozhodnutia č. XXX XXX XXXX X. Uviedol, že podáva sťažnosť voči rozhodnutiu, ktorým posudkový lekár znížil jeho schopnosť vykonávať zárobkovú činnosť na 41 %. Zdôraznil, že od roku 2012 sa jeho zdravotný stav nezlepšil, naopak, zhoršil, má spevnené krčne stavce, naďalej má hepatitídu typu C a v blízkej dobe plánuje ďalšiu liečbu a má stále problémy so srdcom po prekonaní štyroch endrokarditíd. V marci roku 2014 mu bol na chirurgickom oddelení odstránený pravý bedrový kĺb a v decembri 2014 mu voperovali umelú náhradu, pričom liečba neprebieha dobre, stále potrebuje francúzske barly a do konca života bude potrebovať aspoň jednu. Podotkol, že bude mu pravdepodobne potrebné voperovať aj druhý kĺb a nedostane nemocenské dávky, pričom invalidný dôchodok mu nebude postačovať na jeho existenciu. Rozhodnutím č. XXX XXX XXXX X zo dňa 12.06.2015 (č.l. 2 spisu) odporkyňa podľa § 73, § 112 ods. 4 a 6 a § 82 zákona č. 461/2003 Z. z. o sociálnom poistení v znení neskorších predpisov (ďalej len zákon o sociálnom poistení resp. ZoSP) znížila navrhovateľovi sumu invalidného dôchodku od 10.08.2015 na 124,00 EUR mesačne. V odôvodnení svojho rozhodnutia uviedla, že navrhovateľ má pokles schopnosti vykonávať zárobkovú činnosť od 02.06.2015 vo výške 45 %, ktoré bolo stanovené na základe posudku vypracovaného posudkovým lekárom sociálneho poistenia Sociálnej poisťovne, pobočka W., v lekárskej správe zo dňa 02.06.2015. Podotkla, že záver posudkového lekára sociálneho poistenia vychádzal zo skutočností, ktoré boli preukázané počas konania o zmene sumy invalidného dôchodku a ak by v budúcnosti došlo k zhoršeniu jeho zdravotného stavu, ktoré by odôvodňovalo stanovenie vyššej miery poklesu schopnosti vykonávať zárobkovú činnosť alebo zmenu rozhodujúceho zdravotného postihnutia, môže požiadať o opätovné posúdenie svojej invalidity a zvýšenie sumy invalidného dôchodku. V ďalšom poukazovala na výpočet sumy invalidného dôchodku určenej podľa § 73 ods. 2 zákona o sociálnom poistení. Rovnako uviedla, že nárok na invalidný dôchodok vznikol 23.07.2007 a spôsob výpočtu hodnoty priemerného osobného mzdového bodu a rokov obdobia dôchodkového poistenia spolu s pripočítaným obdobím bol podrobne vysvetlený v rozhodnutí o priznaní invalidného dôchodku č. XXX XXX XXXX z 03.06.2008. V ďalšom uviedla ako dospela k výpočtu sumy invalidného dôchodku na 124,00 EUR mesačne. - Rozhodnutím č. XXX XXX XXXX X zo dňa 03.06.2008 (nachádzajúcom sa v administratívnom spise odporkyne) odporkyňa podľa § 70 ods. 1 a § 82 ods. 2 zákona č. 461/2003 Z. z. o sociálnom poistení v znení neskorších predpisov priznala navrhovateľovi invalidný dôchodok od 23.07.2007 v sume 6.131,- SKK (203,51 EUR) mesačne. V odôvodnení svojho rozhodnutia uviedla, že navrhovateľ má pokles schopnosti vykonávať zárobkovú činnosť o viac ako 70 %, ktoré bolo stanovené na základe posudku vypracovaného posudkovým lekárom sociálneho poistenia Sociálnej poisťovne, pobočka W., v lekárskej správe zo dňa 09.08.2007. Z Lekárskej správy zo dňa 09.08.2007 (nachádzajúcej sa v administratívnom spise odporkyne, ktorá bola podkladom pre vydanie prvého rozhodnutia odporkyne o priznaní invalidného dôchodku navrhovateľovi) vypracovanej MUDr. Q. Č., súd z výroku posudku zistil, že navrhovateľ je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách bola stanovená na 71 % s tým, že za dátum vzniku invalidity bol stanovený deň 23.07.2007. Za Rozhodujúce zdravotné postihnutie, vzhľadom na jeho zdravotný stav, boli určené Choroby podporného a pohybového aparátu - stav po operácii chrbtice s nepriaznivým reziduálnym funkčným nálezom - Kapitola XV, položka E, položka 4c v možnom rozmedzí od 70 do 45 % vzhľadom na chorobu - Osteomyelitída stavca, diagnóza M46.2, pričom posudkový lekár uviedol, že miera poklesu schopnosti vykonávať zárobkovú činnosť bola stanovená do doriešenia a stabilizácie zdravotného stavu. - Z Lekárskej správy zo dňa 02.06.2015 (nachádzajúcej sa v administratívnom spise odporkyne), ktorá bola podkladom pre vydanie napadnutého rozhodnutia a vypracovanej posudkovým lekárom sociálneho poistenia MUDr. B. K., súd z výroku posudku zistil, že navrhovateľ je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách nie je už 71 %, ale je 45 %. Miera poklesu schopnosti vykonávať zárobkovú činnosť (ďalej „MPSVZČ“) v percentách bola určená na 45 % s dátumom zmeny miery poklesu schopnosti vykonávať zárobkovú činnosť dňom 02.06.2015. Za Rozhodujúce zdravotné postihnutie vo výške 35 % boli určené Choroby podporného a pohybového aparátu kapitola XV, položka G, bod 44.1 v rozmedzí od 35 do 45 %, pričom bolo aj stanovené zvýšenie percentuálnej miery o 10 % pre iné zdravotné postihnutia, a to poruchy psychiky a správania zapríčinené užívaním opiátov a psychoaktívnych látok, nereumatické choroby trikuspidálnej chlopne, chronická glomerulonefritída, chronická hepatitída, cervikokraniálny syndróm a cervikobrachiálny syndróm, pričom bola ako diagnóza stanovená choroba prítomnosť ortopedických kĺbových implantátov s diagnózou Z96.6. Zo samotnej posudkovej časti súd zistil, že navrhovateľ bol posudzovaný ako 43-ročný s anamnézou závislosti od psychoaktívnych látok a opiátov, od 1999 nepravidelne sledovaný v ambulancii centra pre liečbu drogových závislostí, toho času na substitučnej liečbe. V 2006 bola prítomná osteomyelitída tela stavca C6 s osteolitickou deštrukciou, preto bola realizovaná neurochirurgická operácia s jej umelou náhradou. Bol vyšetrený neurológom po 5-ročnej prestávke. Objektívny neurologický nález v norme, prítomný cervikokraniálny cervikobrachiálny syndróm, pričom posudzovaný v januári 2014 bol hospitalizovaný na klinike ortopédie pre koxitídu a esteomyelitídu pravej stehnovej kosti, súčasne prítomné abscesy svalov malej panvy a spondilodiscitída S1, potvrdená aj endokarditída trikuspidálnej chlopne. Bol nastavený na antibiotickú liečbu a po konzultácii s infektológom realizovaná operačná revízia pravého bedrového kĺbu, stav zvládnutý symptomatickou liečbou. Následne bol dispenzarizovaný kardiológom po prekonanej opakovanej endopkarditídej s postihnutím trikuspidálnej chlopne, naposledy 01/2014, stav stabilizovaný, pretrváva ľahká až stredne ťažká trikuspidálna regurditácia, ostatné morfometrické parametre pri ECHOKG vyšetrení v norme, bez liečby. Bol vyšetrený sporadicky hepatológom pre diagnostikovanú hepatitídu C, bez nutnosti špeciálnej liečby s normálnymi hodnotami laboratórnych pečeňových testov. Prítomná chronická glomerolonefritída, bez známok aktivity, bez proteinúrie. V decembri 2014 realizovaná implantácia endoprotézy pravého bedrového kĺbu a fixácia, po prepustení funkčný stav operovanej končatiny vyhovujúci. Vyšetrený v Centre pre liečbu drogových závislostí, kde popisované manipulatívne správanie bez psychotických prejavov, toxikologické vyšetrenie v norme bez poruchy správania. Posudkový lekár uviedol, že zdravotný stav vykazuje zlepšenie od posledného posúdenia, uznaný invalidný s mierou poklesu schopnosti vykonávať zárobkovú činnosť 35 % pre stav po implantácii endoprotézy pravého bedrového kĺbu s vyhovujúcim funkčným postavením, s navýšením o 10 % pre ostatné zdravotné postihnutia - od 02.06.2015 dňom posúdenia zdravotného stavu. Z Lekárskej správy zo dňa 25.08.2015 (nachádzajúcej sa v administratívnom spise odporkyne) vypracovanej MUDr. B. K., súd z výroku posudku zistil, že navrhovateľ je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách nie je už 71 %, ale je 45 %. Miera poklesu schopnosti vykonávať zárobkovú činnosť u navrhovateľa bola v percentách určená na 45 % s tým, že zmena miery poklesu schopnosti vykonávať zárobkovú činnosť nastala dňom 02.06.2015. Za Rozhodujúce zdravotné postihnutie boli určené Choroby podporného a pohybového aparátu kapitola XV, položka G, bod 44.1, vo výške 35 % v možnom rozmedzí od 35 do 45 %. Zároveň bolo určené zvýšenie percentuálnej miery vzhľadom na iné zdravotné postihnutia o 10 %, a to pre poruchy psychiky a správania zapríčinené užívaním opiátov a psychoaktívnych látok, nereumatické choroby trikuspidálnej chlopne, chronická glomerulonefritída, chronická hepatitída, cervikokraniálny syndróm a cervikobrachiálny syndróm. Z posudkovej časti súd zistil, že v decembri 2014 bola u posudzovaného realizovaná endoprotéza pravého bedrového kĺbu a fixácia, po prepustení bol funkčný stav operovanej končatiny vyhovujúci a vyšetrený v centre pre liečbu drogových závislostí, kde popisované manipulatívne správanie bez psychotických prejavov, toxikologické vyšetrenie v norme bez porúch správania. Zdravotný stav vykazuje zlepšenie od posledného posúdenia, pričom bol uznaný invalidný s mierou poklesu schopnosti vykonávať 35 % pre stav po implantácii endoprotézy pravého bedrového kĺbu s vyhovujúcim funkčným postavením s navýšením o 10 % pre ostatné zdravotné postihnutia od 02.06.2015, ktorý bol dňom posúdenia zdravotného stavu, pričom posudkový lekár opätovne prehodnotil zdravotný stav menovaného na základe novodoložených lekárskych nálezov a trval na pôvodnom posudku zo dňa 02.06.2015, pričom nezistil nové okolnosti, ktoré by viedli k zmene posudku zo dňa 02.06.2015. Z Lekárskej správy zo dňa 30.10.2015 (č.l. 6-8 spisu), vypracovanej MUDr. Y. W. pre potreby súdneho konania, súd z výroku posudku zistil, že navrhovateľ je naďalej invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť u navrhovateľa bola určená vo výške 45 % s tým, že invalidita trvá naďalej. Za rozhodujúce zdravotné postihnutie vo výške 35 % boli stanovené Choroby podporného a pohybového aparátu - Kapitola XV, oddiel G, položka 44.1 v rozmedzí od 35-45 %. Posudkový lekár zároveň zvýšil percentuálnu mieru o 10 % vzhľadom na iné zdravotné postihnutia, a to poruchy psychiky a správania zapríčinené užívaním opiátov a psychoaktívnych látok, nereumatické choroby trikuspidálnej chlopne, chronická glomerulonefritída, chronická hepatitída, cervikokraniálny syndróm a cervikobrachiálny syndróm. Zo samotnej posudkovej časti, z odseku 2 súd zistil, že posudzovaný bol v roku 2007 uznaný invalidným so 71 % miery poklesu schopnosti vykonávať zárobkovú činnosť pre osteomyelitídu s deštrukciou tela stavca C6, s nutnou operáciou a náhradou stavca C6. Pri opakovaných kontrolných lekárskych prehliadkach bola u neho ponechaná 71 % miera poklesu schopnosti vykonávať zárobkovú činnosť pre dokumentovanú opakovanú infekčnú echokarditídu u narkomana invalidizovaného pre osteolitickú deštrukciu tela stavca C6, s následnou stabilizáciou a náhradou tela mriežkou s možnými prítomnými metastázami embolizácie do pľúc, pričom najnovšie odborné lekárske nálezy dokumentujú v priebehu rokov 2014 a 2015 u posudzovaného zlepšenie zdravotného stavu, kardiologický nález je stabilizovaný, funkčne s nezávažnou chybou trojcípej chlopne, z obehového systému je postihnutie posudkovo málo významné. Centrum pre liečbu drogových závislostí dokumentuje u posudzovaného dlhodobejšiu absenciu bez výraznejších porúch správania, ktoré z posudkového hľadiska je takisto málo významné. Novodiagnostikovaná choroba vysokého TK so začatou liečbou v auguste 2015 nedokumentuje závažnejšie organové zmeny - posudkovo je nevýznamná. Neurochirurg vo svojom náleze dokumentuje stav po operácii krčnej chrbtice pre osteomyelitídu stavca C6 a dokumentuje pretrvávajúce obmedzenie dynamiky krčnej chrbtice a CBS. Tento nález je takisto posudkovo málo významný. Posudkový lekár záverom uviedol, že po celkovom zhodnotení zdravotného stavu konštatuje, že funkčné postihnutie u posudzovaného, vyplývajúce z chorobných zmien oproti roku 2007, keď bol posudzovaný uznaný invalidným so 71 % mierou poklesu schopnosti vykonávať zárobkovú činnosť je zmiernené, stav je zlepšený, stabilizovaný. Ako rozhodujúce zdravotné postihnutie je v zhode so záverom posudkovej lekárky Sociálnej poisťovne, pobočky zo dňa 02.06.2015 stanovený stav po implantácii totálnej endoprotézy do pravého bedrového kĺbu s vyhovujúcim funkčným postavením (t.j. dolná hranica percentuálneho rozpätia kapitoly XV, oddiel G, položka 44.1), t. j. 35 % so zvýšením o 10 % pre ostatné zdravotné postihnutia, ktoré jednotlivo sú posudkovo málo významné, avšak vzhľadom na ich rôznorodosť a početnosť zdôvodňujú toto navýšenie o 10 % na celkovú 45 % mieru poklesu schopnosti vykonávať zárobkovú činnosť. - Odporkyňa vo svojom vyjadrení zo dňa 09.11.2015 (č.l. 12 spisu) navrhla napadnuté rozhodnutie ako vecne správne potvrdiť. Uviedla, že námietkam navrhovateľa nie je možné vyhovieť, nakoľko jeho zdravotný stav bol posúdený na základe stanovenej kontrolnej lekárskej prehliadky, pričom podľa posudku posudkového lekára sociálneho poistenia Sociálnej poisťovne, pobočky W. zo dňa 02.06.2015, ktorý bol vypracovaný na základe kontrolnej lekárskej prehliadky, je navrhovateľ od 02.06.2015 invalidný podľa ustanovenia § 71 ods. 1 zákona s mierou poklesu schopnosti vykonávať zárobkovú činnosť už nie 71 %, ale 45 % v porovnaní so zdravou fyzickou osobou, pričom v uvedenom posudku, ktorý je neoddeliteľnou súčasťou napadnutého rozhodnutia, posudkový lekár sociálneho poistenia odborne posúdil a vyhodnotil zdravotný stav navrhovateľa a zistené zdravotné postihnutie zaradil podľa prílohy č. 4 k zákonu do príslušnej kapitoly. Vzhľadom na tieto skutočnosti bola navrhovateľovi v súlade s § 112 zákona znížená suma invalidného dôchodku. Na základe podaného opravného prostriedku bol jeho zdravotný stav opätovne posúdený posudkovým lekárom sociálneho poistenia Sociálnej poisťovne, pobočky W., dňa 25.08.2015 a posudkovým lekárom sociálneho poistenia Sociálnej poisťovne, ústredie dňa 30.10.2015, pričom títo zotrvali na pôvodnom posudku, že navrhovateľ je od 02.06.2015 invalidný podľa ustanovenia § 71 ods. 1 zákona s mierou poklesu schopnosti vykonávať zárobkovú činnosť 45 % v porovnaní so zdravou fyzickou osobou. Na základe predložených lekárskych správ títo posudkoví lekári vyhodnotili, že navrhovateľov zdravotný stav je zhoršený na úroveň invalidity od 02.06.2015 s mierou poklesu schopnosti vykonávať zárobkovú činnosť 45 % v porovnaní so zdravou fyzickou osobou, pričom navrhovateľ v konaní o opravnom prostriedku predloženými listinnými dôkazmi (najmä odbornými lekárskymi nálezmi) nepreukázal, že jeho zdravotný stav odôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou alebo zmenu dátumu vzniku invalidity. - Navrhovateľ sa na pojednávanie, konané dňa 19.01.2016, nedostavil, preto súd v súlade s § 250g ods. 2 Občianskeho súdneho poriadku prejednal vec v jeho neprítomnosti. Zástupkyňa odporkyne na pojednávaní, konanom dňa 19.01.2016, žiadala predmetné rozhodnutie ako vecne správne potvrdiť, vzhľadom na zhodné závery vo veci konajúcich posudkových lekárov, ktorí odborne posudzovali zdravotný stav navrhovateľa a z ktorých vyplýva, že navrhovateľ je od 02.06.2015 invalidný s mierou poklesu schopnosti vykonávať zárobkovú činnosť o 45 % v porovnaní so zdravou fyzickou osobou, pričom rozhodujúce zdravotné postihnutie, ako aj percentuálnu mieru poklesu schopnosti vykonávať zárobkovú činnosť stanovili v súlade s Prílohou č. 4 zákona o sociálnom poistení. § Súd v konaní podľa § 250l a nasl. O. s. p. po preskúmaní napadnutého rozhodnutia, oboznámení sa s dávkovým spisom odporkyne dospel k záveru, že opravný prostriedok navrhovateľa zo dňa 21.07.2015 nie je dôvodný. Podľa § 70 ods. 1 zákona o sociálnom poistení, poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona o sociálnom poistení, poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 73 ods. 2 zákona o sociálnom poistení, Suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. V zmysle Prílohy č. 4 (Percentuálna miera poklesu zárobkovej činnosti podľa druhu zdravotného postihnutia orgánov a systémov) zákona č. 461/2003 Z.z. o sociálnom poistení - Kapitola XV. (CHOROBY PODPORNÉHO A POHYBOVÉHO APARÁTU), oddiel G (Postihnutie končatín), položka 44.1 (Jednostranná (totálna endoprotéza)) je uvedené percentuálne rozpätie 35 - 45 %. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej, duševnej a zmyslovej schopnosti poistenca s dlhodobo nepriaznivým zdravotným stavom a telesnej, duševnej a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, a b) komplexných funkčných vyšetrení a ich záverov, pričom sa prihliada na zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v Prílohe č. 4 a určuje sa v percentách podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí s tým, že jednotlivé percentuálne miery poklesu schopnosti vykonávať zárobkovú činnosť sa nesčítavajú (§ 71 ods. 4, 5, 6 a 7 zákona č. 461/2003 Z.z. o sociálnom poistení). Lekársku posudkovú činnosť pri výkone dôchodkového poistenia vykonáva s účinnosťou od 01.01.2004 posudkový lekár sociálneho poistenia príslušnej pobočky a posudkový lekár sociálneho poistenia ústredia. Posudkový lekár posudzuje na účely sociálneho poistenia pri kontrolných lekárskych prehliadkach zdravotný stav, schopnosť vykonávať zárobkovú činnosť a pracovnú schopnosť poistenca (§ 153 ods. 5 a 6 citovaného zákona). Podľa § 112 ods. 4 zákona o sociálnom poistení, dávka sa vypláca v nižšej sume, ak sa zmenia skutočnosti rozhodujúce na výplatu dávky. Podľa § 112 ods. 6 zákona o sociálnom poistení, dávka sa zníži odo dňa nasledujúceho po dni, ktorým uplynulo obdobie, za ktoré sa dávka už vyplatila. Súd na základe vykonaného dokazovania v súdnom preskúmavacom konaní dospel k záveru, že skutkové okolnosti, týkajúce sa rozsahu zdravotného poškodenia navrhovateľa, boli dostatočne ozrejmené príslušnými posudkovými lekármi sociálneho poistenia Sociálnej poisťovne, ktorí vo svojich posudkoch vyhodnotili zdravotné postihnutie navrhovateľa na základe odborných lekárskych vyšetrení, pričom posudkový lekár Sociálnej poisťovne, ústredie uviedol, že najnovšie odborné lekárske nálezy dokumentujú v priebehu rokov 2014 a 2015 u navrhovateľa zlepšenie zdravotného stavu, kardiologický nález je stabilizovaný, funkčne s nezávažnou chybou trojcípej chlopne, pričom z obehového systému je postihnutie posudkovo málo významné. Takisto Centrum pre liečbu drogových závislostí dokumentuje u neho dlhodobejšiu absenciu bez výraznejších porúch správania, ktoré z posudkového hľadiska je takisto málo významné. Rovnako aj novodiagnostikovaná choroba vysokého TK so začatou liečbou v auguste 2015 nedokumentuje závažnejšie organové zmeny - posudkovo je nevýznamná a taktiež aj neurochirurg v náleze dokumentuje stav po operácii krčnej chrbtice pre osteomyelitídu stavca C6 a dokumentuje pretrvávajúce obmedzenie dynamiky krčnej chrbtice a CBS, ktorý nález je posudkovo málo významný. Posudkový lekár (MUDr. W.) záverom vo vypracovanom posudku vyhotovenom pre potreby súdneho konania konštatoval, že funkčné postihnutie u navrhovateľa vyplývajúce z chorobných zmien oproti roku 2007, kedy bol uznaný invalidným so 71 % MPSV ZČ je zmiernené, stav je zlepšený, stabilizovaný, pričom za Rozhodujúce zdravotné postihnutie je stanovený stav po implantácii totálnej endoprotézy do pravého bedrového kĺbu s vyhovujúcim funkčným postavením, t.j. dolná hranica percentuálneho rozpätia (Kapitola XV., oddiel G, položka 44.1) - 35 %. Zároveň zvýšil percentuálnu MPSV ZČ o 10 % vzhľadom na iné zdravotné postihnutia navrhovateľa (poruchy psychiky a správania zapríčinené užívaním opiátov a psychoaktívnych látok, nereumatické choroby trikuspidálnej chlopne, chronická glomerulonefritída, chronická hepatitída, cervikokraniálny syndróm a cervikobrachiálny syndróm), ktoré, ako uviedol, sú jednotlivo posudkovo málo významné, avšak vzhľadom na ich rôznorodosť a početnosť zdôvodňujú toto navýšenie o 10 %, čím sa celková miera poklesu schopnosti vykonávať zárobkovú činnosť u navrhovateľa dosiahla výšku 45 % v porovnaní so zdravou fyzickou osobou s tým, že zmena miery poklesu schopnosti vykonávať zárobkovú činnosť nastala dňom 02.06.2015. Navrhovateľ v konaní neuviedol žiadne nové skutočnosti, ktoré by neboli známe príslušným posudkovým lekárom pri vypracovaní vyššie uvedených posudkov a ktoré by mohli ich jednoznačné závery spochybniť. Navrhovateľ v konaní nepreukázal, že jeho zdravotný stav odôvodňuje vyššiu mieru poklesu schopnosti vykonávať zárobkovú činnosť ako bolo ustálené príslušnými posudkovými lekármi v podaných posudkoch. Podľa týchto posudkov pre dlhodobo nepriaznivý zdravotný stav má navrhovateľ stanovenú mieru poklesu schopnosti vykonávať zárobkovú činnosť vo výške 45 % v porovnaní so zdravou fyzickou osobou. Z vykonaného dokazovania jednoznačne vyplývajú skutočnosti, ktoré odôvodňujú záver, že navrhovateľ je naďalej invalidný podľa § 71 ods. 1 zákona o sociálnom poistení a tým aj výpočet invalidného dôchodku v zmysle § 73 ods. 2 zákona o sociálnom poistení. Je nepochybné, že u navrhovateľa sa od poslednej kontrolnej lekárskej prehliadky zmenili natoľko skutočnosti rozhodujúce na výplatu už priznaného invalidného dôchodku, že odôvodňovali zníženie jeho výplaty v zmysle § 112 ods. 4 ZoSP, pričom v súlade s ustanovením § 112 ods. 6 ZoSP odporkyňa tak urobila až od 10.08.2015. Súd, vyporiadajúc sa s odvolacou námietkou navrhovateľa, ktorý nesúhlasil so znížením jeho miery schopnosti vykonávať zárobkovú činnosť, zvážil všetky vyššie uvedené skutočnosti a na ich základe a v súlade s citovanými zákonnými ustanoveniami podľa § 250q ods. 3 O.s.p. napadnuté rozhodnutie odporkyne zo dňa 12.06.2015 ako vecne správne potvrdil. O trovách konania bolo rozhodnuté v zmysle ustanovenia § 250k ods. 1 O.s.p. v spojení s ustanovením § 250l ods. 2 O.s.p.. Navrhovateľ bol v konaní neúspešný a nemá preto právo na náhradu trov konania, odporkyni náhrada trov konania nepatrí, preto súd účastníkom konania náhradu trov konania nepriznal. Poučenie: Proti rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach. Odvolanie musí obsahovať všeobecné náležitosti podania podľa § 42 ods. 3 O.s.p., to znamená musí byť z odvolania zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. Ďalej z odvolania musí byť zjavné, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a) v konaní došlo k vadám uvedeným v § 221 ods. 1 O.s.p., b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a O.s.p.), f) rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7015201256.1 (dáta aktuálne k 12. 11. 2026). Záväzné je znenie zverejnené súdom.




